To πρώτο επιβεβαιωμένο κρούσμα κορωνοϊού διαγνώστηκε στην Πέλλα και συγκεκριμένα στο χωριό Φούστανη Αλμωπίας.

Όπως αναφέρει το aridaia365.gr, το μεσημέρι της Παρασκευής, το Ε.Κ.Α.Β. δέχτηκε κλήση για να παραλάβει έναν άντρα 67χρονών ο οποίος είχε 39.9 πυρετό.

Το πλήρωμα του Ε.Κ.Α.Β. τηρώντας το πρωτόκολλο που έχει θεσπιστεί για τον κορωνοϊό, με όλα τα απαραίτητα μέτρα προστασία παρέλαβε τον ασθενή και τον μετέφερε κατευθείαν στο νοσοκομείο της Έδεσσας και συγκεκριμένα στον πρώτο όροφο, στον οποίο έχει διαμορφωθεί χώρος για ύποπτα κρούσματα κορωνοϊου. Αμέσως πήραν δείγμα από τον ασθενή και τα αποτελέσματα ήρθαν σήμερα το μεσημέρι και ήταν θετικά.

Ο ασθενής παρουσιάζει ήπια συμπτώματα, μόνο πυρετό χωρίς αναπνευστικά προβλήματα.

Σύμφωνα με το aridaia365.gr, από το μεσημέρι γίνεται ιχνηλάτηση των επαφών και τηρείται το πρωτόκολλο του ΕΟΔΥ για θετικά κρούσματα.